
	Republika Hrvatska

	Visoki prekršajni sud Republike Hrvatske

	 Zagreb


                                                                                               Broj: Ppž-2212/2025

           
REPUBLIKA HRVATSKA

R J E Š E N J E

	Visoki prekršajni sud Republike Hrvatske, u vijeću sastavljenom od sudaca: Anđe Ćorluka kao predsjednice vijeća, te Ivanke Mašić i Nade Horvatović   kao članica   vijeća, uz sudjelovanje sudskog    savjetnika Ivice Ožbolta   kao zapisničara, u prekršajnom predmetu protiv okr. Marcella Covaccija i dr. ,  zbog prekršaja iz čl. 6.  Zakona o prekršajima protiv javnog reda i mira   („Narodne novine“ 5/90, 30/90, 47/90, 29/94, 114/22 ), odlučujući o žalbi  okr. Dražena Kukoveca,  podnijetoj po branitelju Vedranu Petriću, odvjetniku iz Poreča,   protiv presude Općinskog suda u Pazinu,  poslovni broj:  Pp-1199/2023  od 27. siječnja 2025., na sjednici vijeća održanoj 1. listopada  2026. 

r i j e š i o   j e

I U povodu žalbe okr. Dražena Kukoveca, a po službenoj dužnosti ukida se pobijana presuda u cijelosti u odnosu na okr. Dražena Kukoveca i okr. Marcella Covaccia, te se predmet vraća  sudu  prvog stupnja na ponovni postupak i odlučivanje. 

II Uslijed odluke iz točke I. ovog rješenja, žalba okr. Dražena Kukoveca je bespredmetna. 

 Obrazloženje 


1. Pobijanom prvostupanjskom presudom  okr. Marcello Covacci i okr. Dražen Kukovec  proglašeni su   krivima  i kažnjeni   novčanom kaznom u iznosu od 150,00 eura , svaki okrivljenik, zbog djela prekršaja iz članka 6.  Zakona o prekršajima protiv javnog reda i mira, činjenično i pravno opisano u izreci pobijane presude. Okrivljenici su  obvezani  na plaćanje troškova prekršajnog postupka u  iznosu od 30, 00 eura, svaki okrivljenik.

[bookmark: _GoBack]2. Protiv te presude  okr.  Dražen Kukovec   je pravodobno podnio žalbu po svom branitelju zbog bitne povrede postupka, pogrešno i nepotpuno utvrđenog činjeničnog stanja, povrede materijalnog prava,  odluke o prekršajnopravnoj sankciji i odluke o troškovima postupka.

3. Predlaže da se iz razloga navedenih u žalbi, žalba prihvati.
 
4. Žalba je bespredmetna.



5. Ovaj Sud je ispitao prvostupanjsku presudu u povodu podnesene žalbe, a po službenoj dužnosti u smislu odredbe čl. 202. st. 1. Prekršajnog zakona  (NN 107/07, 39/13, 157/13, 110/15, 70/17 , 118/18 i 114/22 ) te utvrdio da je počinjena apsolutno bitna povreda odredaba prekršajnog postupka iz čl. 195. st. 1. t. 10. Prekršajnog zakona, budući da se pobijana presuda temelji na nezakonitom dokazu. Naime, iz obrazloženja pobijane presude proizlazi da se prvostupanjska presuda temelji na iskazu svjedokinje Ketrin Kukovec koja je ispitana dana 22. siječnja 2025. na Općinskom  sudu u Pazinu.  Međutim, uvidom u zapisnik, svjedokinja je  ispitana    bez potpunog prethodnog upozorenja u smislu čl. 285. st. 3. Zakona o kaznenom postupku (NN 152/08, 76/09, 80/11, 121/11-pročišćeni tekst, 91/12 – odluka Ustavnog suda Republike Hrvatske, 143/12, 56/13, 145/13, 152/14 i 70/17) koja zakonska odredba propisuje da je tijelo koje vodi postupak dužno osobe koje su oslobođene obveze svjedočenja, a o čemu se radi u konkretnom slučaju, prije njihova ispitivanja upozoriti da ne moraju svjedočiti te da će se njezin  iskaz, ako odluči  svjedočiti, bez obzira na njihovu kasniju odluku moći koristiti kao dokaz.

Istom odredbom je propisano da na navedeno upozorenje i odgovor se unose u zapisnik. Iz gore navedenih zapisnika proizlazi da je prvostupanjski sud svjedokinju  Ketrin Kukovec upozorio na blagodat nesvjedočenja, međutim nije ju  upozorio da će se njezin  iskaz, ako odluči  svjedočiti, bez obzira na njezinu  kasniju odluku, moći koristiti kao dokaz, a što je sud bio dužan učiniti.

6. Slijedom navedenog, kako je prema odredbi čl. 300. st. 1. t 3. Zakona o kaznenom postupku, propisano da se iskaz svjedoka ne može upotrijebiti kao dokaz u postupku ako upozorenje iz čl. 285. st. 3. Zakona o kaznenom postupku i odricanje nisu ubilježeni u zapisnik, te je na taj način počinjena bitna povreda odredaba prekršajnog postupka iz čl. 195. st. 1. t. 10. Prekršajnog zakona.

7. Navedena povreda postoji ako se presuda temelji na dokazu iz čl. 90. Prekršajnog zakona, te kako prvostupanjski sud u ovom prekršajnom postupku koristi kao dokaz iskaz ispitane svjedoke u obrazloženju presude, ocjenjuje ih i analizira te je na taj način utvrđeno činjenično stanje i donesen zaključak o krivnji okrivljenog  Marcella Covaccia i okrivljenog Dražena Kukoveca. 

8. Budući da prvostupanjski sud temelji svoju odluku na nezakonitim dokazima kako to proizlazi iz stanja spisa, a koje je trebao po službenoj dužnosti izdvojiti iz spisa posebnim rješenjem, sukladno odredbi članka 121. stavka 1. Prekršajnog zakona, trebalo je po službenoj dužnosti ukinuti pobijanu presudu u cijelosti i u odnosu na okr. Marcella Covaccia ( beneficium cohaesionis), te predmet vratiti sudu prvog stupnja na ponovni postupak i odlučivanje. 
 
9. U ponovnom postupku, prvostupanjski sud će na odgovarajući način  otkloniti istaknutu bitnu povredu prekršajnog postupka, ponovno će provesti sve do tada izvedene dokaze, ispitati okrivljenike   i svjedoke na zakonit način, provesti i druge možebitne dokaze,  te će na temelju provedenih dokaza, analize i ocjene istih u ovom predmetu donijeti novu na zakonu osnovanu odluku.
 

Stoga je na temelju čl. 203. st. 1. Prekršajnog  zakona riješeno kao u izreci.



U Zagrebu 1. listopada 2026.  	


	Zapisničar:
	
	Predsjednica vijeća:

	
	
	

	Ivica Ožbolt, v.r.
	
	Anđa Ćorluka, v.r.




	Rješenje se dostavlja Općinskom  sudu u Pazinu u 6  otpravaka: za spis, okrivljenike, branitelja  i tužitelja.

                                                              Za točnost otpravka – ovlašteni službenik
              				          Upraviteljica zajedničke sudske pisarnice:

 				                                           Edita Vrkljan	

Republika Hrvatska  

